Hahavi amonahani kamaꞌdani viahania hojahahaꞌoadahaki ada Athiia oniki.
Deus kania hojaki ada Athiia oniki.
Deus mani ada Athiia onira.
Hahavi kamaꞌdani viahania Deus kania hojahahaꞌoadahaki ada Athiia oniki.
Deua binakamaꞌdaꞌiki ida hahavi hojaki.
Athiia oniki vania binamonahaꞌia ida.
Deua binakamaꞌdaravini oadani,
ni-nahina hoariha hojaki.
Ni-nahina binahokiki ada Athiia oniki,
ovani oa hokihahaꞌoadahara ada.
Ovaria binakamaꞌdaki ida ijaꞌari kamahi anokhomiriki Deus kania.
Vagaki ada Athiia oniki.
Binavagaki ida ijaꞌari kavaꞌibodivarani,
Deu-ra ogaja kaimoni.
Bakibakini kania khaꞌiki ada Athiia oniki.
Bakibakinia ni-bikaabokaki ida mahi vagani fori hiki-ra namokhivini.
Nimania jaboni ida Athiia oniki vagana.
Ni-ijaꞌari vakadihojai jaharikia bikaabokaki ida Athiia oniki-ra vanadabavini.
Hari.
Deua bikaronaꞌiki ada makhira João Batista oniki,
Athiia oniki monina-ra avikhananavaki.
João-ra arakhananavaki Jesus Cristo monina-ra vara vaniꞌara kaimoni ijaꞌari vakadiania,
ijaꞌari hahavia vakamithaja kaimoni ida Athiia oniki vagana kavaranihi,
kidiania vaabono gahinai vanihara kaimoni.
Jesus Cristo onina hoariha ida Athii.
Athiia oniki hiriha ada João Batista.
João Batista hiriha ada ijaꞌari kavaꞌibodivarani-ra navagara.
Athiia oniki vani ada ijaꞌari kavaꞌibodivarani-ra navagara,
Deu-ra avigara kaimoni.
João-ra rakhaki ijaꞌari vakadiania vara bivaniꞌaja kaimoni ida Athiia oniki vagana kavaranihi.
Kaꞌoa hiki ida Athiia oniki vagana.
Khaꞌaha ada Athiia oniki,
Deu-ra avigara kaimoni adani arabo hahavi kaijaꞌarini.
Athiia oniki imidia ijaꞌari vakadivaꞌibodivarani-ra navagaꞌiki.
Hiꞌada Athiia oniki araboa khaꞌiki ijaꞌari vakadiania.
Deus,
Athiia oniki khama vanamonahavini kabaꞌi ida arabo,
ijaꞌari hiki,
ni-ijaꞌaria avigaꞌiaki ada Jesus Cristo Deus hina,
ni-vavakaijokaki.
Kidijaꞌari vakadiarabo kania khaꞌaha,
ni-judeus kaijaꞌaria vagathaniki.
Judeus kaijaꞌari vahoariha vaipohiriki vani adani Jesu-ra vagathanijahakiꞌara.
Vajariꞌdariki vania vavakaijokara ada,
oniani ida Deus kaisai vaꞌora nihaja.
Ijaꞌari kaisai vani ida gamo jahani bodinia namithaja.
Makhira binofihi ida gamo-ra vaisavini,
oniani ida vakadisai-ra vanamonahavini hija.
Ni-nikia Deus kidisai-ra vaꞌora namonahaꞌiki.
Deus vaꞌora nofiki adani ijaꞌari kidisai vihira kaimoni,
ovani oa vaꞌora nagathogathora adani ijaꞌari,
oniani ida vakadiabiꞌi nihana hija.
Hari.
Oniaroa,
ijaꞌari hiꞌina ada Jesus Cristo,
akadiania khaꞌaha,
hojaꞌaha.
Harivani,
Jesus ipohina hari,
anokiꞌiki ida jahana arafiaki.
Ijaꞌari-ra nakaidivavini arafiani mani ida ijaꞌari-ra vaꞌora kajoamoravini hija.
Kaꞌoa hiki ada Athiia oniki.
Jahaꞌoamanija ida Athiia oniki kahojai,
danoki ada,
ogahaki ada jaboni.
Deus kaisai hoarana ada,
oniani ida Deus kahojaia kanahojaina hija.
Deus kaisaia binanokiaki ida Deus danona,
jahana,
vagana hiki.
João Batista vara bivaniꞌaꞌiki ada Athiia oniki.
Varani ꞌbarakia vara vaꞌora niꞌaꞌaha adani ijaꞌari vajoroniki kidiania:
—Hada vani hihada aꞌonira onavaꞌisohivini hiꞌiki.
Onaothia khaki bana ada ovari.
Kaꞌdaꞌdi kaꞌoa ada.
Hovani ni-kaꞌdaꞌdi ohirihi.
Homiroꞌa oꞌbanana kabaꞌi,
otanana viahania hojaꞌboꞌdaꞌiki ada — vaꞌora niꞌaꞌaha ada João Batista.
Jesus haria nakaidivavini arafiani mani ida haria kajoamorahahavivini hija afobakhia.
Aꞌbaꞌdibakhiaki ida haria kajoamoravini.
Bikavaꞌibodivaranihaꞌoadahaki ida haria kajoamorabakhiavini,
oniani ida haria kajoamorahaꞌoadahavini hiꞌia.
Hari.
Moisés kohana bigathaniꞌboꞌdaꞌiki ida Deus kavaꞌisohihi jiriki.
Bigathanihi,
vaꞌora honariaha adani ijaꞌari vanaabaja kaimoni.
Deua biakavaꞌijoaki ida ijaꞌari vaꞌisohihi jiriki hahavi-ra naabahahaꞌoadahaꞌiki.
Nimania ida Moisés athi.
Moisés kohana athi fori hirihi ida Jesus Cristo athi.
Jesus Cristo vani haria kakodiaja Deus athi-ra anaabavini.
Jesus Cristo vania binanokiaja ida Deus ijaꞌari-ra kajoamoravini niha ninini.
Kaꞌoa mani ida Jesua bivikhaki ijaꞌari-ra akavaꞌijoavini kavaranihi.
Ni-ijaꞌaria binokiꞌiaki kaho ada Deus.
Kidisai hoarana vania binokira ada.
Kidiabiꞌi ꞌdihana hojaki ada.
Deus hiki jaboni ada.
Ovaria binanokiaki ida Deus danona,
jahana,
vagana hiki niha ninina,
aogara kaimoni ada Deus.